**Rază de lumină**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De vei trece printre gânduri

şi vei adormi în rânduri,

Aş alege din cuvinte

Toate literele sfinte.

Da, le-aş pune într-o frază,

când afară desenează

vântul, strecurat prin frunze,

o tristeţe pe-a lor pe buze.

Dac-ai trece peste lume

ţi-aş lăsa un câmp, anume,

cu flori albe de speranţă

să te mângâie pe faţă,

Iar cu şoapta lor, pe seară,

ca un sunet de chitară,

să-ţi aşeze peste vise

trei petale de narcise,

care au iubit în zori

ochii tăi ca două flori.

Legănat mă laşi să sufăr

ca floarea albă de nufăr

ce se-alintă între valuri

rătăcite-n două maluri.

Să te chem ar fi mai bine,

dar dacă nu stai cu mine?

Voi rămâne ca un soare

care se ascunde-n mare

să privesc spre cerul tău

dăruit de Dumnezeu!

Dac-ai trece şi ţi-aş spune

că sunt floare fără nume,

Oare m-ai iubi vreodată,

Oare, ai deschide-o poartă?

Dar mereu va fi un ,,oare"

şi-ntre noi o depărtare!

Eu cu gândul rătăcit,

printre stele ce-au fugit,

O să caut prin lumină

Raza cerului divină!